L'article 20 del Decret 379/2006, de 10 d'octubre, pel qual s'aprova el Pla territorial sectorial d'equipaments comercials (PTSEC), estableix que el departament competent en matèria de comerç, respecte als municipis amb poblacions inferiors a 25.000 habitants i que no siguin capital de comarca, podrà promoure, d'ofici o a instància de l'ajuntament interessat, la delimitació de la trama urbana consolidada dels municipis per als quals no s'hagi efectuat la delimitació gràfica de la trama urbana consolidada al PTSEC.
Aquest mateix article 20 afegeix que per portar a terme aquesta delimitació s'hauran de tenir en compte els criteris que estableix l'article 18 d'aquest Decret, així com el que estableix l'article 19 pel que fa a la seva tramitació.
L'article 18 del Decret 379/2006, de 10 d'octubre, estableix que s'entén per trama urbana consolidada les àrees on, d'acord amb el planejament urbanístic vigent, resideix la població majoritàriament, la continuïtat d'edificis residencials plurifamiliars i les trames comercials inserides amb els usos residencials.
En data 16 de juny de 2009 l'Ajuntament de Creixell va sol·licitar la delimitació de la trama urbana consolidada (TUC) del seu municipi.
El 28 de setembre de 2009 la Direcció General de Comerç va proposar incorporar a la TUC tots els sectors de planejament urbanístic proposats per l'Ajuntament de Creixell llevat d'aquells que no compleixen els requisits de l'article 18, és a dir, la zona de la Coma, la zona de la Plana, gran part de la zona Eixample i l'àmbit superior de la urbanització Port Romà, atès que aquestes zones corresponen majoritàriament a habitatges unifamiliars amb clau urbanística ciutat-jardí.
D'acord amb l'article 20 del Decret 379/2006, de 10 d'octubre, s'ha seguit la tramitació que preveu l'article 19 del mateix Decret, i s'ha escoltat la Comissió d'Equipaments Comercials, en la sessió de 9 d'octubre de 2009.
D'acord amb l'article 19.2 del Decret 379/2006, de 10 d'octubre, en data 2 d'octubre de 2009 s'ha donat tràmit d'audiència a l'Ajuntament de Creixell.
El 15 d'octubre de 2009 l'Ajuntament de Creixell ha presentat una única al·legació, en el sentit que considera que com a mínim s'hauria d'incloure una petita franja situada al nord de la CN-340, atès que en aquesta franja algunes de les parcel·les tenen clau urbanística 14, zona d'ordenació de volumetria específica, que admet l'ús d'habitatge plurifamiliar i unifamiliar, i també que en una de les parcel·les de la franja es preveu ubicar el mercat municipal, i es pretén crear un nucli comercial i de serveis que estigui situat al nord de la CN-340.
L'informe de la directora general de Comerç, de 20 d'octubre de 2009, sobre les al·legacions de l'Ajuntament de Creixell proposa estimar-les parcialment, en el sentit d'incloure només tres parcel·les d'aquesta franja al nord de la CN-340, que estan qualificades urbanísticament, amb la clau 14, de zona d'ordenació de volumetria específica al PGOU de Creixell, i excloure les restants.
D'acord amb la proposta de 28 de setembre de 2009 i l'informe de 20 d'octubre de 2009 de la directora general de Comerç,
Aprovar la delimitació de la trama urbana consolidada del municipi de Creixell, que consta grafiada a l'annex d'aquesta Ordre.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar de l'endemà de la seva publicació al DOGC, sens perjudici de poder interposar qualsevol altre recurs que considerin procedent.
Barcelona, 22 d'octubre de 2009
Delimitació de la trama urbana consolidada del municipi de Creixell